钦定古今图书集成/明伦汇编/官常典/第668卷 > 《答湘东王书》刘孝绰
## 钦定古今图书集成/明伦汇编/官常典/第668卷 > 《答湘东王书》刘孝绰

伏承自辞皇邑，爰至荆台，未劳刺举，且摛高丽。近虽
预观尺锦，而不睹全玉。昔临淄词赋，悉与杨修，未殚
宝笥，顾惭先哲。渚宫旧俗，朝衣多故，李固之荐二邦，
徐珍之奏七邑，威怀之道，兼而有之。当欲使金石流
功，耻用翰墨垂迹，虽乖知二，偶达圣心。爰自退居素
里，却扫穷闬，比杨伦之不出，譬张摰之杜门。昔赵卿
穷愁，肆言得失；汉臣郁志，广叙盛衰，彼此一时，拟非
其匹。窃以文豹何辜，以文为罪，繇此而谈，又何容易。
故韬翰吮墨，多历寒暑，既阙子幼《南山》之歌，又微敬
通《渭水》之赋。无以自同献笑，少酬褒诱。且才乖体物，
不拟作于元根；事殊宿诺，宁贻愳于朱亥。顾己反躬，
载怀累息，但瞻言汉广，邈若天涯，区区一念，分宵九
逝。殿下降情，白屋存问相寻，食椹，怀音矧伊人矣！